钦定古今图书集成/明伦汇编/闺媛典/第085卷 > 王妇向氏
## 钦定古今图书集成/明伦汇编/闺媛典/第085卷 > 王妇向氏

按《黄陂县志》：“向氏，荣赤公少女。性端重，嚬笑不苟。十
岁时，甫捻针，刺绣即工，虽兄弟行不数见。母晚多疾，
氏年十四，药饵必亲，不以委婢。及母亡，哀恸绝粒欲
死。诸姑姊谓曰：‘母老当终，父在可重以戚乎’？氏乃止。
越三载，闯逆将屠城，父避乱山中，以嫁王姓者。赞夫
力学，躬织纴以事舅姑。逾年，贼大至，执氏迫胁之，氏”
正色曰：“死，吾幸尔，盍速！”诸贼指众曰：“若非汝父母，即
汝舅姑兄弟，苟不从，必尽屠之，而后及汝。”氏曰：“汝但
杀吾，尔与诸家人何与？”诸戚股栗，垂泪视氏。氏益怒，
曰：“我身在，徒为贽耳。”遂奋夺贼刀自刎。贼怒杀之。尸
暴数日，颜色如生。